गे न रहूं इसलिए ब्रेन सर्जरी का प्लान बनाया, मंदिर में बांधकर पीटा, राम-राम लिखवाया
Manvendra Singh Gohil Real Life Story. मैं मानवेंद्र सिंह गोहिल। गोहिल राजवंश राजपिपला रियासत का राजकुमार। इस रियासत का 39वां वारिस हूं। मेरे नसीब में महल, नौकरों का काफिला, महंगी कार की कतारें यानी तमाम दुनियावी सुख और ऐश-ओ-आराम था
मैं मानवेंद्र सिंह गोहिल। गोहिल राजवंश राजपिपला रियासत का राजकुमार। इस रियासत का 39वां वारिस हूं। मेरे नसीब में महल, नौकरों का काफिला, महंगी कारों की कतारें यानी तमाम दुनियावी सुख और ऐश-ओ-आराम था।
बस सुकून ही नहीं था।
एक और चीज मेरे पास नहीं थी। माता-पिता की मोहब्बत। महलों की ऊंची दीवारें न केवल ऊंचा सुनती थीं बल्कि अंधी भी थीं। राजमहल के प्रोटोकॉल के नाम पर कोरी बंदिशें थीं। मेरी बेबसी और छटपटाहट राज परिवार को समझ नहीं आती थी। उन्हें राजवंश की मान-मर्यादा के आगे सारी दुनिया छोटी लगती थी।
मैं उस वक्त 14 साल का था। अपने दोस्त के घर गया था। वहां देखा कि वो अपनी मां की गोद में सिर रखकर लेटा था। उस सीन को देखकर मैं चौंक गया। उस दिन मुझे पहली बार पता लगा कि एक बेटा अपनी मां की गोद में सिर रखकर सो सकता है। या फिर एक मां अपने बच्चों को छू भी सकती है।
मेरी मां जैसलमेर की राजकुमारी रुक्मिणी देवी हैं, लेकिन मेरा लालन-पालन धाईमां ने किया है। वह मेरी मां की भी धाईमां थीं। वो मेरे साथ सोतीं, खाना खिलातीं, स्कूल के लिए तैयार करतीं, बुखार में मेरी देखभाल करतीं, रात को मेरा ब्रश पानी में भिगोतीं।
मेरी दुनिया मेरी धाईमां ही थीं। मैं उन्हें ही मां कहता था, मां समझता था। कभी-कभार महल में मुझे पैदा करने वाली मां देखने के लिए मिल जाया करती थीं। उन्हें देखकर कभी मां जैसी फीलिंग नहीं आई। बस ऐसा ही लगता कि महल में रहने वाली यह औरत तो सिर्फ महंगी साड़ियां और गहने पहनकर घूमने के लिए है।
जब मैं 8 साल का हुआ तो धाईमां ने बताया कि वो मेरी मां नहीं बल्कि रुक्मिणी देवी मेरी मां हैं। उन्होंने कहा कि अब तुम बड़े हो गए हो। तुम्हें सच जानना चाहिए कि मैं सिर्फ तुम्हारी धाईमां हूं। मैं यहां नौकर की हैसियत से काम कर रही हूं। जिस दिन यह लोग नौकरी से निकाल देंगे, मुझे यहां से जाना होगा।
यह सुनते ही मैंने उनसे खूब झगड़ा किया। आप ही मेरे साथ सोती हो, मेरे सारे काम करती हो, वो औरत तो सिर्फ साड़ियां और गहने पहनती है। उससे तो मिलने के लिए भी अपॉइंटमेंट लेना पड़ता है। उसके सामने तनकर खड़े रहना पड़ता है। वो मेरी मां नहीं हो सकती।
धाईमां ने समझाया कि यही महल की रीत है। यह सब जानने के बाद मैं तीन महीने तक रोता रहा। मैं इस सच को बदल नहीं सकता था कि धाईमां मेरी मां नहीं। दूसरा सच यह भी था कि असली मां के साथ बहुत कम और फिक्स्ड एजेंडे पर ही बातें होती हैं। उन्हें महल में भी उनके टाइटल से ही बुलाना होता था।
बचपन से ही मुझे राजकुमारों के तौर तरीके सिखाए गए। टेबल पर छुरी-कांटे से खाना सिखाया गया। मुझे आज भी हाथ से खाना नहीं आता है। उठने- बैठने, कब बोलना है, कितना बोलना है और खासकर चुप रहने की ट्रेनिंग दी गई। यह भी मेरी ट्रेनिंग में शामिल था कि कैसे लोगों को दोस्त बनाना है और किन्हें नहीं बनाना है।
लड़कियों को दोस्त बनाने की इजाजत कतई नहीं थी। महल में सिर्फ मेरे लड़के दोस्त आ सकते थे। मैं भी सिर्फ लड़कों के ही घर जा सकता था। जहां भी जाना है नौकरों के काफिले के साथ ही जाना होता था। राजकुमार होना यानी लाख पाबंदियां।
बचपन जैसे-तैसे बीत रहा था। बंदिशें, नियम कानून, मान-मर्यादा के बोझ तले जिंदगी खुलकर जीने की तमन्ना कहीं न कहीं घुट रही थी। हमेशा एक ही बात मुझे याद दिलाई जाती, वो थी- मर्यादा।
हम दो भाई बहन थे। हमारी पढ़ाई के लिए हमारे माता-पिता मुंबई आ गए थे। मुंबई के स्कॉटिश स्कूल में मेरा एडमिशन हो गया। सांताक्रूज में हमारा सात बेडरूम वाला आलीशन बंगला था।
उसमें हम पांच लोगों के लिए 22 नौकर थे। तीन रसोइयां थे। एक शुद्ध शाकाहारी, एक शुद्ध मांसाहारी, एक मेरी दादी की रसोई बनाने के लिए, जिसमें गुजराती खाना पकता था। इसके अलावा धाईमां की रसोई भी अलग से थी, जिसमें राजस्थानी खाना पकता था।
मेरी जिंदगी में कभी कोई दोस्त नहीं रहा। मुझे हमेशा डर लगता था कि किसी से दोस्ती की तो डांट पड़ेगी। इसलिए कभी किसी से दिल की बातें कर ही नहीं सका। किसी के साथ खुल ही नहीं सका। छोटी-छोटी बातों के लिए नौकरों पर आश्रित था।
स्कूल से आने के बाद धाईमां के साथ या फिर पुरुष नौकरों के साथ खेलता था। हमारा एक नौकर था। उम्र में वो मुझसे दो एक साल बड़ा था। उसकी जिम्मेदारी मुझे नहलाने की थी। नहलाते-नहलाते मुझे नहीं पता कि हम दोनों को कब एक दूसरे के लिए आकर्षण पैदा हो गया। धीरे-धीरे हमारे बीच शारीरिक संबंध भी बनते चले गए। महज 14 साल की उम्र में मैं और मेरा नौकर एक-दूसरे के शरीर को एक्सप्लोर करने लगे थे।
घर के एक पुरुष नौकर ने मेरे साथ शारीरिक संबंध बना लिए थे। बंद कमरे में हम दोनों क्या कर रहे हैं किसी को खबर नहीं। कैसी दुनिया में जी रहा था मैं। मुझे यह सब ठीक लगने लगा था। लड़की से मिलने दिया होता तब शायद पता लगता न, कि लड़की का अहसास क्या है।
मुझे 16 साल की उम्र तक सड़क पार करनी नहीं आती थी। आज भी नहीं आती है। एक दिन तो मैं सड़क पर घंटों खड़ा रहा, लेकिन मैं सड़क पार करने की हिम्मत नहीं जुटा पा रहा था। आखिरकार एक कुत्ता आया और आराम से सड़क पार करने लगा। मैं भी फटाक से उसके पीछे चल दिया। यानी एक कुत्ते के सहारे मैंने सड़क पार की।
महल की कुएं जैसी दुनिया ही मेरा सारा संसार थी। जैसे-जैसे मैं बड़ा होता गया, मेरी मां का मेरे प्रति नफरत भरा व्यवहार बढ़ता गया। मैं अपनों से बहुत कम मिल पाता था। कुछ कहने और बोलने की इजाजत ही नहीं थी।
इसी बीच मेरी बहन की धाईमां को टीबी हो गई और उसकी मौत हो गई। मेरी मां ने मेरी बहन को पालने की जिम्मेदारी खुद ली। मैं देखता था कि मेरी मां मेरी बहन को तो प्यार करती हैं। उसे समय भी देती हैं, उसके साथ सामान्य मां की तरह रहती हैं।
वहीं मेरे प्रति उनका रवैया रूखा ही था। वह मुझसे बात तक नहीं करती थीं। उनका यह व्यवहार मुझे अंदर से खा रहा था। खोखला सा हो गया था मैं।
मेरी मां को मुझसे अटैचमेंट नहीं था। मुझे भी उनसे अटैचमेंट नहीं था। मैंने देखा कि मेरी मां को अपनी मां से भी अटैचमेंट नहीं था। न ही मेरी नानी को मेरी मां से था।
ननिहाल या ददसार में रॉयल फैमिली के रिश्तों को मैंने देखा कि किसी को किसी से भी अटैचमेंट ही नहीं था। शायद हम लोगों को ऐसे ही पाला और बड़ा किया जाता है। एक समय के बाद मैं भी उस रंग में रंग गया।
मेरी शादी की बात चलने लगी। मुझे बहुत सारी राजकुमारियों की फोटो दिखाई गई। मेरी सहमति से ही झाबुआ की छोटी-सी रियासत की राजकुमारी से मेरी शादी हो गई।
मेरी पत्नी का परिवार महल में नहीं रहता था। उनके पिता बैंक में एक अधिकारी थे। वह लोग एक फ्लैट में रहते थे।
शादी के पहले दिन से हमारे बीच कभी शारीरिक संबंध नहीं बन सके। धीरे-धीरे मेरी पत्नी को यह बात सताने लगी। महल, पैसा, शान-ओ-शौकत, दौलत, नौकर, गहनें सब कुछ उसके लिए बेमानी सा होने लगा।
शादी के लगभग डेढ़ साल बाद हम दोनों ने फैसला किया कि हमें अलग हो जाना चाहिए। मेरी पत्नी कोर्ट में यह साबित करने में कामयाब हो गई कि हमारे बीच कभी शारीरिक संबंध नहीं रहे हैं। खैर हमारा तलाक हो गया।
मैं मानसिक तौर पर पूरी तरह से टूट चुका था। मेरी शादी क्यों नहीं चल सकी जबकि मेरी पत्नी बहुत अच्छी थी, यह सोचता रहा। वो पेंटिंग करती थी और मैं हारमोनिम बजाता था। हम दोनों बहुत अच्छे दोस्त बन गए थे।
तलाक के एक साल बाद उसकी दूसरी शादी हो गई। यह सुनकर मेरे माता-पिता तो परेशान हो गए। उन्हें यह बात बेइज्जती वाली लगी कि उस राजकुमारी की शादी हो गई और हमारे बेटे की नहीं हुई।
उधर मैं उधेड़बुन में था। अपने आप को खोज रहा था। अब मैंने महल से अकेले निकलना शुरू किया। महल से बाहर की दुनिया को देखना शुरू किया। अकेले सड़क पार की, बिना शोफर के गाड़ी चलाई। ट्रेन से सफर किया। यानी मैंने राजशाही के तमाम कानूनों को तोड़ना शुरू कर दिया।
यह सब देखकर मेरी मां का गुस्सा सातवें आसमान पर चढ़ने लगा। खाने की टेबल पर हम सब एक साथ होते थे। उस समय एक ही बात होती थी कि शादी करो, शादी करो। जहां हम कहेंगे वहीं करनी होगी। दिन रात शादी…शादी...शादी।
पहली शादी टूटने के बाद मैंने तय कर लिया था कि मैं दूसरी शादी नहीं करूंगा। मेरी पत्नी ने भी मुझसे कहा था कि तुम किसी और औरत की जिंदगी बर्बाद न करना। अकेले दुनिया खंगालने के बाद मैंने पाया कि औरत के प्रति मुझे कोई आकर्षण नहीं है।
30 साल की उम्र में मुझे पहली दफा पता लगा कि मैं एक गे हूं। हमारे पड़ोस में ही देश के जाने-माने कवि रहते थे, अशोक राय। मैं उनके पास गया और सारी बात बताई। उन्होंने कहा कि तुम एक ‘गे’ हो।
महल में माता-पिता की ओर से शादी का प्रेशर इतना बढ़ गया कि दबाव में मुझे नर्वस ब्रेकडाउन हो गया। मैं अस्पताल में भर्ती हो गया। वहां एक मनोचिकित्सक थे, जो मेरा इलाज कर रहे थे। मैंने सारी बात उन्हें बताई।
उन्होंने मेरा बहुत साथ दिया। कहा कि समलैंगिता कोई बीमारी नहीं है, चिंता न करो। मैं इस बारे में तुम्हारे माता-पिता से बात करूंगा।
एक दिन उन्होंने मेरे माता-पिता को बुलाया और कहा कि आपका बेटा एक ‘गे’ है। उस पर लड़की से शादी का दबाव न डालें। इतना सुनते ही वो डॉक्टर पर ही बरसने लगे। मेरी मां कहने लगी कि आप झूठ बोल रहे हैं, हमने तो शुरू से ही अपने बेटे को बहुत अच्छे संस्कार दिए हैं।
डॉक्टर ने समझाया कि ‘गे’ होने का संस्कारों से कोई लेना-देना नहीं है। फिर मेरी मां ने कहा कि कवि अशोक राय भी ‘गे’ हैं। उन्होंने ही इसे ‘गे’ बनाया है। उनके कहने पर ही यह इस बात का प्रचार-प्रसार कर रहा है।
जब मेरी मां ने देखा कि भारत में डॉक्टरी इलाज नहीं हो पा रहा है तो अमेरिका और कनाडा में मेरे इलाज की बात की गई। अमेरिका में मेरी ब्रेन सर्जरी फाइनल हो गई। तय किया गया कि मेरी सैरेब्रम ब्रेन सर्जरी की जाएगी और मुझे इलेक्ट्रिक शॉक दिए जाएंगे।
उसी वक्त अमेरिकन साइकोलॉजी एसोसिएशन की एक स्टडी आ गई। जिसमें लिखा गया कि समलैंगिकता मानसिक बीमारी नहीं है। अब मुझे विदेश भेजे जाने का भी प्रोग्राम कैंसिल हो गया।
जहां विज्ञान के चमत्कार खत्म हो जाते हैं, वहां धर्म से इलाज किया जाता है। मेरे माता-पिता ने भी ऐसा ही किया। कश्मीर से लेकर कन्याकुमारी तक मुझे हर मंदिर, मस्जिद, झाड़-फूंक वाले के पास लेकर गए।
मध्यप्रदेश के एक मंदिर में तो बाकायदा मुझे बांधकर बुरी तरह से पीटा गया। किसी ने कहा शाम को दीया जलाना है तो मैंने जलाया। किसी ने कहा कि शाकाहारी हो जाओ, मैं हो गया। किसी ने कहा कि कुएं का पानी पियो, मैंने पिया। किसी ने कहा- नोटबुक पर राम-राम लिखो, मैंने लिखा। किसी ने कहा कि योग करो, मैंने यह सब किया।
इसके बाद मैंने महसूस किया कि मेरी पहचान पहले से मजबूत हो गई है।
अब मेरी मां के पास मेरे खिलाफ आखिरी हथियार था। प्रॉपर्टी से बेदखल करना। हम तुम्हें प्रॉपर्टी से बेदखल कर देंगे। एक-एक करके मुझे तमाम कंपनियों और फर्म से बेदखल कर दिया गया।
कहा गया कि मैं एक पागल हूं। कंपनी नियमों के अनुसार एक पागल डायरेक्टर, पार्टनर या सदस्य के पद पर नहीं रह सकता है।
मुझे आर्थिक तौर पर कमजाेर कर दिया गया। मेरी मां ने मेरे सारे स्कूल रिकॉर्ड जला दिए। मेरा हारमोनियम बजाना बंद कर दिया। मेरे गुरु का महल में आना बंद कर दिया। प्रजा को मेरे खिलाफ कर दिया।
मुझसे मेरा टाइटल ले लिया। प्रजा से कहा कि आज के बाद कोई इन्हें राजकुमार नहीं कहेगा। मैं जब भी महल से बाहर जाता तो प्रजा मेरे पुतले जलाती। मुझे पागल साबित करने की कोशिशें हद से पार हो रही थीं।
तंग आकर मैंने मन ही मन तय कर लिया कि तुम मेरे बारे में दुनिया को क्या बताओगी मां, मैं ही सारी दुनिया को महल का यह राज बता देता हूं।
मैंने एक मीडियाकर्मी से कॉन्टैक्ट किया। इंटरव्यू दिया कि शाही परिवार राजपिपला का राजकुमार एक ‘गे’ है। हड़कंप मच गया। मुझे प्रॉप्रर्टी से बेदखल करने का अखबार में बाकायदा इश्तिहार दिया गया।
इश्तिहार में लिखा गया कि मैं कुछ ऐसे काम करता हूं जिसकी समाज इजाजत नहीं देता है। इसलिए हम इसे शाही परिवार से बेदखल कर रहे हैं प्रॉपर्टी से भी।
इस घटना से पहले मुझे आखिरी दफा बोला गया कि महल में रहना है तो शादी करनी होगी। अगर शादी नहीं करनी है तो संन्यासी बन जाओ।
मैंने मन ही मन कहा कि मैं संन्यासी क्यों बनूं। मुझे शादी करनी है, मैं गृहस्थ रहना चाहता हूं, लेकिन औरत के साथ नहीं बल्कि किसी मर्द के साथ।
मुझे महल से निकाल दिया गया। मेरी धाईमां की भी मौत हो गई थी। मैं बहुत दुखी था। मैं कवि अशोक राय के घर जाकर रहने लगा।
मैंने महल से बाहर साधारण इंसानों के बीच अपनी दुनिया बनानी शुरू की। साल 2007 में मेरा इंटरव्यू पढ़कर ‘ओपेरा विनफ्रे’ ने मुझे अपने शो में शिकागो बुलाया। मेरा इंटरव्यू किया। मैंने ओपेरा के शो में बताया कि शाही महलों में जो हद के पार की हिपोक्रेसी है।
आज तक शाही परिवार से कभी दुनिया में किसी ने अपने को ‘गे’ नहीं कहा है। मैं दुनिया का पहला राजकुमार हूं जिसने महल से बाहर आकर स्वीकार किया है कि मैं एक ‘गे’ हूं।
ओपेरा के शो के बाद मुझे हर देश ने इस मुद्दे पर बात करने के लिए बुलाया। मैं उन देशों के प्रधानमंत्री, राष्ट्रपति, सांसदों और हॉलीवुड हस्तियों से मिला।
उनसे कहा कि हमारे देश के नेताओं को भी समझाओ। मैंने उनसे कहा कि हमारे देश के प्रधानमंत्री से बात करो कि क्यों न हमें हमारा हक दिया जाए।
एक दफा ऑस्ट्रेलिया के पहले गे जज माइकल कुर्विन मुंबई आए, तो सरकार ने मुझे उनसे मिलने नहीं दिया। वो दिल्ली में जस्टिस एपी शाह से मिले थे। शायद इसीलिए हम साल 2018 की लड़ाई जीत गए थे। मैं आज भी LGBT राइट्स के लिए लड़ रहा हूं।
आज से दस साल पहले मैंने एक अमेरिकन पुरुष डीएंड्रे रिचर्डसन से शादी कर ली। हम दोनों एक साथ ज्यादा दिन तक रह नहीं सकते। ढाई साल से हम दोनों नहीं मिले हैं। इसके पीछे की वजह सरकारी नियम और कागजी कार्रवाई है।
मैं स्ट्रेट लोगों से पूछना चाहता हूं कि क्या आप पति-पत्नी ढाई साल तक एक-दूसरे से अलग रह सकते हैं। जैसे आप लोग पति-पत्नी हैं, जैसे आप लोगों में प्यार होता है ठीक वैसे ही हम में भी प्यार है। हम भी साथ रहना चाहते हैं।
मैं भारत की इस सोच को बदलने की कोशिश कर रहा हूं कि हमें भी हमारा जीवनसाथी चुनने का पूरा हक है और इससे किसी को कोई खतरा नहीं है और न ही कोई नुकसान।
मानवेंद्र ने ये सारी बातें भास्कर रिपोर्टर मनीषा भल्ला से शेयर की है…